钦定古今图书集成/历象汇编/庶征典/第136卷 > 《管窥辑要》 > 《人物部占》
## 钦定古今图书集成/历象汇编/庶征典/第136卷 > 《管窥辑要》 > 《人物部占》

天地之道，人为贵也。人者修仁则贵，为德为福；不仁
则为祸为殃。故《传》曰：“妖由人兴，人无诿焉。”凡人有政
变，不合时常，则天地示吉凶之应也。

人好聚会饮食，将饥米贵。

人君及人，无故衣冠变易常法，国有丧服之忧；
人君及人无故好畋猎走马败德，五年内有兵革兴；
人君好讹言，不出一年易位。

人君无故自为国门，不出一年，夷献重宝，国以亡。
人君衣履服物无故夜亡，近臣为贼。

人君无故自填其宅，是谓“穿德”，不出三年，必有荒田，
外境不通，五年内兴兵相攻。

人君好嗟异，歌词国将亡。

贵人无故变异节度，六年内有兵丧。

人君无故自修其社稷，前吉，后有咎，不出八年，有失
政。

众人无故易其号。《上易政》。

众人好反言，去存就亡。

众人好讹言，善恶如其言。

人民好倡乐，是谓“改天下。”罚其上下，不出一年，有诛
相。

人民无故惊奔者，春一年、夏二年、秋三年、冬四年，为
失政，兵弛之象。

众人言：“外国有异色人，此欲伐他国。”

人厌五谷，必有饥饿，不出三年，兵乱。

人民好面贱米，米必贵，五谷皆准此占。
人尚胡食，番来侵境，必有改易兵作。

《人尚反语》，逆臣伐主。

妇人梳髻，奉撮如查。国破大乱，人民流逆。

“妇人施黛面，首空画，眉不涂口。国欲乱，人流亡。
妇人梳掠，逆插钗。”国多不臣，各持干戈。

“小儿壅土，车辙戏”者，四夷侵国。

“小儿聚土为城”，兵起。

小儿街，巷中以土自壅为营，不出一年，有兵守城。一
曰：“是谓荧惑下守，不出一年，有兵攻城。”

小儿为车马戏者，不出一年兵革兴。

小儿为旌旗车马戏者，不出一年，有流血大战。一曰
“兵兴，不出二年。”